Rahandusministeeriumi Infotehnoloogiakeskus

pisi
pisi

Rahandusministeeriumi Infotehnoloogiakeskus (RmIT) pakub info- ja kommunikatsioonitehnoloogia arendamise ja haldamise teenuseid peamiselt ministeeriumi valitsemisala asutustele. Asutus arendab raha, tolli ja andmetega seotud infosüsteeme ning pakub tuge enam kui 200 Eesti riigiasutusele ja organisatsioonile, eesotsas Rahandusministeeriumile, Maksu- ja Tolliametile, Statistikaametile, Riigi Tugiteenuste Keskusele ja Rahapesu Andmebüroole. Samuti on RmITi klientideks kõik riigiasutused, kes kasutavad Valitsusportaali platvormi.  

RmITi loodud e-teenustega puutuvad kokku pea kõik Eesti riigile või riigis töötavad ning elavad inimesed, samuti kogu Euroopa laiemalt. Asutus tagab, et raha ja sellega kaasnevad andmed liiguvad digiriigis sujuvalt, eesmärgipäraselt, turvaliselt ja kasutajasõbralikult. Kodanikud puutuvad RmITiga kokku näiteks tuludeklaratsiooni esitades, valitsusportaali platvormiga liitunud riigiasutuste veebilehti külastades ja rahvaloenduse veebiküsitlusele vastates. Enamus RmITi teenustest ei paista avalikkusele otseselt silma, aga on olulised riigi rahanduse toimimise vaatest. 

Ainsa riigi IT majana omab RmIT alates 2017. aastast rahvusvaheliselt ISO 9001:2015 kvaliteedijuhtimisstandardi vastavust tunnistavat ISO sertifikaati.

Asutus on seadnud endale ambitsioonika eesmärgi kujundada RmIT riigi üheks tugevaimaks arenduskeskuseks. Ühe suurima teenus- ja arendusportfelliga IT-majana kantakse märkimisväärset vastutust ning ollakse pühendunud kiiretele muutustele reageerimisele. Põhiväärtusvooga liigutakse järk-järgult uuele ehk DevSecOps (teenuspõhised tiimid) toimemudelile.

Sellest lähtuvalt muutis RmIT 2023. aastal asutuse toimemudelit eesmärgiga toetada paremini asutuse strateegiliste eesmärkide saavutamist. Muutmisele läksid nii RmITi kui struktuuriüksuste põhimäärused ning alates 01.09.2023 kehtib uus struktuur ja töötajatel uued tööjuhendid, samuti panustati tööandja brändi uuendamisse eesmärgiga kasvatada atraktiivsust ja tuntust IT�valdkonna tööandjana.

Uue valdkonnana tegutseb RmITis alates 2023. aastast andmetehnoloogia üksus, suurendades RmITi võimet toetada asutusi, kelle teenustest suur osa põhineb andmeanalüütika lahendustel.

RmITis töötab ligi 200 inimest, kellest enamus on moel või teisel otseselt seotud RmITi teenuste arenduse, halduse ja küberturbega. Tööandjana väärtustatakse kaugtööd, töö- ja pereelu ühitamist, töötajate tervist ja heaolu ning tööalast arengut. 

 Pakutavad teenused 
RmIT pakub kvaliteetseid lahendusi parima digiriigi kogemuse nimel oma valdkonna parimate tegijatega.

RmITi teenused hõlmavad nii äriteenuste arendamist kui ka ülalhoidu. Arendatakse ja hallatakse kasutajasõbralikke maailmatasemel tunnustatud e-teenuseid. Igapäevaselt töötatakse selle nimel, et riigi IT lahendused põhineksid kaasaegsel tehnoloogial ja toimiksid tõhusalt.

Füüsilise isiku tuludeklaratsiooni elektrooniline lahendus (FIDEK) on üks RmITi tuntumaid teenuseid, mida kasutab valdav osa tööealisest elanikkonnast. Eesti maksusüsteem on maailmas esirinnas ja RmITil on hea meel toetada innovaatiliste e-lahendustega. 

RmITi hallatavate ja arendatavate süsteemide vahendusel toimivad Rahandusministeeriumi valitsemisala ülesandeks olevad riigi raamatupidamis- ja finantsarvestus, personali- ja palgaarvestus, riigihanked ning Riigikassa laiemalt. Samuti toetatakse Eesti Vabariigi rahapesu ja terrorismi rahastamise tõkestamist läbi IKT teenuste, mida osutatakse Rahapesu Andmebüroole.

RmIT pakub IT teenuseid Statistikaametile, toetades seeläbi ühiskonna varustamist rahvastiku, sotsiaalvaldkonna, majanduse ja keskkonna arengu seisukohalt olulise infoga, mis ühtlasi on riiklike arengukavade, prognooside, poliitikate kujundamise üheks alustalaks. Üks viimaseid suurprojekte, kus IT fookuses kaasa löödi, on rahvaloendus (REGREL). 

Lisaks on RmITi portfellis erinevate valitsusasutuste välisveebid, millele pakutakse pilvetehnoloogial Valitsusportaali platvormi majutus- ja haldusteenust. Valitsusportaal koondab valitsusasutuste veebilehti, olles valitsuskommunikatsiooni keskseks infokanaliks.

 Ajalugu 
RmIT on asutatud 1. juulil 2011. Tegevust alustas keskus 01.01.2012.   

RmIT moodustati Rahandusministeeriumi, Statistikaameti ja Maksu- ja Tolliameti IT-osakondade baasil. Konsolideerimise eesmärk oli eelarvelisi vahendeid tõhusamalt kasutada ehk teisisõnu - koos tehes saab sama raha eest palju rohkem ja paremaid teenuseid. Lisaväärtusena oli plaanis koondada kogu valitsemisala IT kompetents, millest võidaksid kõik eelnimetatud asutused. Jaanipäevaks 2011 olid vormistatud vajalikud dokumendid ja tollane rahandusminister Jürgen Ligi andis välja käskkirja nr 115 Rahandusministeeriumi Infotehnoloogiakeskuse asutamiseks 01.07.2011. Käskkirja kohaselt pidi keskus alustama tegevust 01.01.2012 ja asutuse vormiks sai valitsusasutuse hallatav riigiasutus.   

Järgnes palju kiiret tegutsemist: vaja oli luua asutuse identiteet, näiteks koduleht, domeen registreerida, lahendada massiliselt tehnilisi ja olmeküsimusi ning teha ettepanek senistele asutuste IT-osakondade töötajatele asuda tööle uude asutusse. Neid, kes ei soostunud uues asutuses töötama, oli vaid umbes 10%. Asutuse esimese direktoriga (Margus Noormaa) sõlmiti tööleping 15.09.2011. 01.01.2012 alustas asutuses tööd 90 töötajat kolmes osakonnas: hooldus, arendus ja teenused.   

2024. aastaks on RmIT kasvanud ligi 200 töötajaga asutuseks, on esindatud kõigis Eesti suuremates linnades ja maakondades, sooviga pakkuda kõigile võimalikele huvilistele riigisektoris head IT-teenust.   

 Organisatsioon 
RmITi visioon on olla hinnatuim arenduspartner riigis oma valdkonna parimate tegijatega.

RmITi missioon on toetada kliente eesmärkide saavutamisel, pakkudes kvaliteetseid lahendusi parima digiriigi kogemuse nimel.

Peamised strateegilised suunad: 

 klientidele usaldusväärne partner

 turvalised ja kvaliteetsed lahendused

 võimekaim arenduskeskus riigis

 pühendunud ja pädevate töötajatega tõhus organisatsioon 

RmiTi direktor oli algusest kuni 2019. aasta maini Margus Noormaa. Alates 1. juuli 2019 on RmITi direktor Meelis Riimaa. 

 Viited 

 Välislingid 
 RmIT koduleht
 RmIT Facebookis
 RmIT LinkedIn

Kategooria:Rahandusministeerium
Kategooria:Eesti asutused